《喜迁莺 赐大将军韩夷耶》
金朝·完颜亮

旌麾初举。正駃騠力健，嘶风江渚。射虎将军，落雕都尉，绣帽锦袍翘楚。

怒磔戟髯，争奋卷地，一声鼙鼓。笑谈顷，指长江齐楚，六师飞渡。

此去。无自堕，金印如斗，独在功名取。断锁机谋，垂鞭方略，人事本无今古。

试展卧龙韬韫，果见成功旦莫。问江左，想云霓望切，玄黄迎路。

作者简介：（1122—1161）金朝皇帝，女真完颜部人，本名迪古乃，字元功，后改名亮。辽王完颜宗干第二子。皇统九年，弑熙宗自立，当年改元天德，后改贞元、正隆。即位后以励官守，务农时等七事诏中外。迁都于燕，称中都，又改汴梁为南京。正隆末大举攻宋，败于采石，东至瓜洲，兵变被杀。在位十二年。世宗时降为海陵郡王，谥号炀，后再降为海陵庶人。